江上值雪戲成短歌
作者：李綱
朝代：宋

paragraphs: 我來自南今幾月，萬里不曾看點雪。
艤舟江南煙水灣，雪作春風更奇絕。
凍雲漠漠愁鎖空，初聞冰霰響窗蓬。
鮫人泣下玉盤碎，珠璣亂落層霄中。
須臾雪片大如指，密灑江干浩無際。
白帝從以萬玉妃，婀娜旂常墮雪水。
迴風飄舞轉交加，坐看汀洲鋪玉沙。
已驚綠柳早飛絮，更訝黄蘆還带花。
沙頭鳬鴈自儔侣，天暝雲寒去何處。
漁翁獨立釣清江，披得一蓑非好句。
梁谿居士初歸來，對此超然慰所懷。
家在淮東阻行色，晴天且爲片時開。